আন্দোলনকে দমন বা নমনীয় করার জন্য ১৯৮৬ এবং ১৯৮৮ সালে পার্লামেন্ট নির্বাচনের আয়োজন করা হয়েছিল; কিন্তু শেষ রক্ষা হয়নি। ১৯৯০ সালের দ্বিতীয় অর্ধে আন্দোলন জমে ওঠে; ডিসেম্বরের প্রথম সপ্তাহে মারাত্মক রূপ নেয় এবং ৬ ডিসেম্বর ১৯৯০ প্রেসিডেন্ট এরশাদ পদত্যাগ করেন। হুসেইন মুহম্মদ এরশাদ আন্দোলনকারীদের দাবির সাথে একাত্মতা প্রকাশ করেছিলেন এই মর্মে যে, তার প্রস্থানের মাধ্যমে যদি বাংলাদেশের ও বাংলাদেশের জনগণের উপকার হয়, তাহলে সেটাই স্বাগত। বাংলাদেশের ও এ দেশের জনগণের যে উপকারের অঙ্গীকার এরশাদবিরোধী শক্তি জনগণের সামনে উপস্থাপন করেছিলেন, তার কতটুকু পূরণ হয়েছে বা হয়নি, সেটা বাংলাদেশের সচেতন নাগরিকেরা বিচার করতে পারেন; তবে বর্তমান সময়ে ওই বিচারকারী নাগরিকের বয়স কমপক্ষে ৪০ বছর হওয়া বাঞ্ছনীয়, কারণ ১৯৯০ সালে কারো বয়স যদি ১৩-১৪ বছরের কম থেকে থাকে, তাহলে সে ওই সময় ছিল আসলেই একজন বালক এবং একজন বালকের পক্ষে ওই সময়ের পরিস্থিতি মূল্যায়ন করা ও বিগত ২৮ বছর মনে রাখা একটু কঠিন বৈকি। আজকের কলামের বর্ধিতাংশ, তথা আজকের চিন্তার বর্ধিতাংশ ইনশাআল্লাহ আগামী সপ্তাহে উপস্থাপন করব।